Solidariteit wen eerste ronde oor erkenning in die SAPD - Solidariteit WêreldSolidariteit Wêreld
Tuis › Mediaverklarings › Solidariteit wen eerste ronde oor erkenning in die SAPD
Solidariteit wen eerste ronde oor erkenning in die SAPD
Die vakbond Solidariteit het vandag aangekondig dat hy volgens ʼn bevinding van die Kommissie vir Versoening, Bemiddeling en Arbitrasie (KVBA) wel daarop geregtig is om vir erkenning as vakbond in die Suid-Afrikaanse Polisiediens (SAPD) aansoek te doen. Dit volg na vyf partye standpunte geopper het om Solidariteit daarvan te weerhou om in die SAPD te kan organiseer.
Solidariteit se argument dat die onlangse wetswysigings juis minderheidsvakbonde moet bevoordeel wat deur hoë drempel-ooreenkomste daarvan weerhou word om onder hulle lede te organiseer, is deur KVBA-kommissaris James Matshekga aanvaar. Die argumente wat deur Police and Prisons Civil Rights Union (POPCRU) aangevoer is en deur die South African Policing Union (SAPU), die SAPD, die Safety and Security Sectoral Bargaining Council (SSSBC) asook die Public Service Co-ordinating Bargaining Council (PSCBC) ondersteun is, is deur Matshekga van die hand gewys.
Volgens Anton van der Bijl, hoof van Solidariteit se Sentrum vir Billike Arbeidspraktyke, onderstreep dié bevinding dat ’n minderheidsvakbond wat nie die drempel vir erkenning haal nie, steeds vir organisatoriese regte aansoek kan doen indien dit kan bewys dat dit ʼn wesenlike belang dien. “Solidariteit beskerm verskeie kwessies wat van wesenlike belang vir ons lede is, terwyl meerderheidsvakbonde geen ag daarop slaan nie. Meerderheidsvakbonde in die SAPD litigeer byvoorbeeld aktief teen Solidariteit in sake oor die toepassing van regstellende aksie in die SAPD – sake waarin Solidariteit die regte beskerm van minderheidsgroepe wat telkens ernstig benadeel word deur onregmatige regstellendeaksiemaatreëls in die SAPD,” verduidelik Van der Bijl.
Van der Bijl voer aan dat Solidariteit nou uitsien na die arbitrasie oor die aansoek om erkenning. Die aansoek moet ingevolge die bevinding so gou moontlik geplaas word. “Ons is opgewonde om die deur vir minderheidsregte binne ʼn verstikkende en ongenaakbare meerderheidsomgewing oop te maak,” verduidelik Van der Bijl.